hotchpotch/miracl-hf-unified huggingface dataset:
Tero Forss
Tero Uolevi Forss (s. 12. heinäkuuta 1968 Turku) on suomalainen jalkapallovalmentaja ja uransa lopettanut jalkapalloilija. Hän toimii Kakkosessa pelaavan Bollklubben-46:n päävalmentajana. Forss oli pelaajaurallaan tehokas keskikenttäpelaaja, jolla oli erinomainen oikean jalan laukaus ja vaaralliset vapaapotkut.
Forss on Turun Pyrkivän ja Åbo IFK:n kasvatti. Hän pelasi ensimmäiset sarjapelinsä ÅIFK:n riveissä III divisioonassa 16-vuotiaana kaudella 1985. Seuraavat kaksi kautta Forss pelasi II divisioonaa Salon Palloilijoissa. Vuodeksi 1988 hän palasi ÅIFK:hon, jossa hän pelasi kaikissa sarjaotteluissa ollen joukkueensa toiseksi paras maalintekijä 11 osumallaan. Hyvän kauden jälkeen Forss siirtyi kaksi sarjatasoa ylemmäksi Lahden Reippaaseen. Tulokaskausi Mestaruussarjassa onnistui yli odotusten, Forssin viimeistellessä Jari Litmasen rinnalla kymmenen maalia. Hän pelasi jälleen joukkueensa jokaisessa sarjaottelussa.
Uuden nimen saaneen Futisliigan ensimmäiseksi kaudeksi Forss siirtyi Rovaniemen Palloseuraan. Hän teki runkosarjassa viisi maalia RoPSin sijoittuessa toiseksi, mutta Forssin ja joukkueen tie päättyi lopulta puolivälierissä. Seuraavaksi kaudeksi hän palasi kotikaupunkinsa Turun Palloseuraan, mutta siirtyi kuitenkin takaisin Rovaniemelle elokuussa. Yhteensä molemmissa joukkueissa hän pelasi kaudella 31 ottelussa, viimeistellen yhdeksän maalia. Forssin aika RoPS:n riveissä päättyi, kun hän riitautui silloisen valmentajansa Olavi Tammimiehen kanssa.
Vuonna 1993 Forss liittyi Stefan Håkansin toimesta juuri II divisioonan paikan saaneeseen FC Inter Turkuun. Ensimmäisellä kaudellaan hän johdatti FC Interin Ykköseen 20 maalillaan 18 ottelussa. Kahden Ykkösen kauden jälkeen FC Inter nousi ensimmäistä kertaa historiansa aikana Veikkausliigaan, Forssin ollessa molemmilla kausilla joukkueensa paras maalintekijä. Hän johti FC Interin maalitilastoa myös joukkueen kahdella ensimmäisellä Veikkausliiga-kaudella.
Kauden 1997 päätteeksi FC Inter putosi takaisin Ykköseen. Joukkue onnistui kuitenkin nousemaan heti ensi yrittämällä takaisin Veikkausliigaan, Forssin tehdessä kaksi maalia nousun ratkaisseessa ottelussa Kemin Pallotoverit-85:ä vastaan. Forss pelasi vielä kolmena seuraavana kautena FC Interin paidassa korkeimmalla sarjatasolla, mutta valmentaja Pertti Lundell siirsi hänet kesken kauden 2001 farmiseura VG-62:n riveihin. Yhteensä pääsarjatasolla Forss pelasi tasan 200 ottelua tehden niissä 46 maalia.
Huippu-uransa jälkeen Forss on toiminut FC Bodan pelaajavalmentajana Kolmosessa vuosina 2003–2005 sekä pelannut Turun Weikkojen edustusjoukkueessa. Hän on toiminut myös juniorivalmentajana Kaarinan Pojissa, Kaarinan Reippaassa ja Turun Weikoissa.
Forss valittiin Veikkausliigan legendaksi vuonna 2012.
Maajoukkueessa Forss pelasi vuosina 1984–1985. Hän edusti poikamaajoukkueita yhteensä 11 kertaa, ja teki myös yhden maalin.
Tero Forssin isä Rainer Forss on myös ollut jalkapalloilija ja valmentaja.
San Carlo alle Quattro Fontane
Chiesa di San Carlo alle Quattro Fontane on Roomassa sijaitseva barokkikirkko. Kirkon suunnitteli Francesco Borromini luostariksi espanjalaiselle trinitaariveljeskunnalle. Rakennus oli Borrominin ensimmäinen merkittävä työ. Hän ei kuitenkaan ehtinyt nähdä muuta kuin julkisivun valmistumisen vuonna 1667, kun rakennuksen rakentaminen oli aloitettu vuonna 1638. Kirkko on omistettu pyhälle Carlo Borromeolle. Rakennus tunnetaan lisänimellä "San Carlino".
Rakennuksen pohjapiirros on ellipsi, jossa yhdistyvät kreikkalainen risti ja kahdeksankulmio. Tämä ovaalipohjapiirros on vastaus Borrominin kilpailijan Gian Lorenzo Berninin työhön "Sant'Andrea al Quirinale". Pienen tilan taitava käyttö osoittaa Borrominin lahjakkuuden. Elliptisen pohjapiirroksen tavoitteena on antaa vaikutelma suuresta tilasta.
Kupolin mittasuhteet ovat 25,80 metriä ja 16,25 metriä ja siinä on monimutkainen kasettiornamentiikka. Kuviossa ympyrät integroituvat monikulmioihin tai työntyvät kuusikulmioiden ja ristien väliin, joka kertoo rakennuksen uskonnollisesta tarkoituksesta. Sisätiloissa ei ole freskoa, mikä on harvinaista italialaisissa kupoleissa. Perinteiden mukaisesti lattian kiveys toistaa kupolin kuviota. Veistoskoristelu on vähäistä arkkitehtonisissa osissa. Sitä on nähtävissä pylväiden korkeudella, korniisissa ja holvin tukimuureissa.
Rakennuksen julkisivu perustuu kuperan ja koveran vuorotteluun sekä pylväisiin ja päätykolmioihin.
Borromini ylittää kilpailijansa Gian Lorenzo Berninin koristelun omaperäisyydessä. Julkisivussa on kolme erilaista keksintöä: päittäiset balustradit vuorotellen klassisten balustradien kanssa, pylväiden kapiteelien suunnittelu ja "enkelimäinen" päätykolmio, jossa kahden enkelin siivet kohtaavat.
Pienimuotoinen luostari vastaa pohjapiirrokseltaan suorakulmiota. Siellä on samanlaisia balustradeja kuin julkisivussa. Borromini kehitti tässä barokin illusionismia haluten antaa tilasta isomman vaikutelman, kuin mitä se oikeasti on. Tämä saatiin aikaiseksi käyttämällä pylväitä moninkertaisesti, jäljitellen luostareiden perinteistä rytmiä.
Kaisa Vala
Kaisa Vala (s. 1983 Joensuu) on suomalainen laulaja, lauluntekijä ja kosketinsoittaja, jonka ensimmäinen sooloalbumi "Ghost Waltz" ilmestyi vuonna 2007. Hänen isänsä Otra Romppanen on muusikko, joka tunnetaan myös musiikkituottajana. Kaisa Vala on taiteilijanimi.
Vuonna 2012 Vala osallistui Uuden Musiikin Kilpailuun ja pääsi finaaliin kappaleellaan "Habits of Human Beings".
Perheen piirissä
Perheen piirissä (engl. "Doing Time on Maple Drive") on vuonna 1992 ensi-iltansa saanut televisioelokuva. Elokuvan pääosia esittävät James Sikking, Bibi Besch, William McNamara, Jayne Brook, David Byron, Lori Loughlin ja Jim Carrey. Elokuvan on ohjannut Ken Olin. Elokuva oli Jim Carreyn ensimmäinen draamaelokuva.
Musta lammas
Musta lammas on puhe- ja kirjakielessä käytetty nimitys ryhmän tai suvun jäsenestä, joka poikkeaa ryhmän muista jäsenistä jollakin kielteisellä ja silmiinpistävällä tavalla.
Ilmaus tunnetaan monissa eurooppalaisissa kielissä (mm. , ), joista se on lainautunut suomeen. Taustalla on lampaankasvatus: valkoisen lampaan villaa pidetään arvokkaampana kuin mustaa tai ruskeaa villaa, koska valkoista villaa on helpompi värjätä. Mustat lampaat pyritään poistamaan laumasta. Tällaista erottelua kuvataan jo Ensimmäisessä Mooseksen kirjassa: "Minä tarkastan tänään kaiken laumasi; erota siitä pois kaikki pilkulliset ja kirjavat lampaat sekä karitsoista kaikki mustat ja vuohista kirjavat ja pilkulliset" (1. Moos. 30: 32).
Ryhmädynamiikassa "mustalla lampaalla" on tärkeä rooli ryhmän ulkopuolisena jäsenenä, syntipukkina: ryhmän sisäistä kiinteyttä korostetaan suhteessa ulkopuoliseen. Epämieluisat ominaisuudet voidaan pitää ryhmän ulkopuolella, kun ne projisoidaan ja henkilöidään.
Matti Pukanhaava
Matti Pukanhaava (2. elokuuta 1751 Kankaanpää – 19. joulukuuta 1833 Kankaanpää) oli suomalainen herännäisjohtaja, rukoilevaisuusliikkeen tunnetuimpia maallikkosaarnaajia.
Pukanhaavan vanhemmat olivat talollinen Matti Kortteisto ja Liisa Antintytär. Hän harrasti hengellisiä asioita jo poikavuosista pitäen, rukoillen ahkerasti muun muassa paimenessa ollessaan. Merikarvialta kotoisin oleva hurmossaarnaaja Anna Rogel teki häneen syvän vaikutuksen. Pukanhaavalla oli suuri perhe, joka eli varsin puutteellisesti. Hänestä tuli kuitenkin tunnustettu saarnamies ja hengellinen johtaja, joka osasi perimätiedon mukaan käsitellä sairaita, erityisesti mielisairaita.
Pukanhaavan ensimmäinen puoliso vuodesta 1774 oli Maria Anttila (k. 1816) ja toinen vuodesta 1817 Susanna Saaranta (k. 1853.)
Vuolejärvi
Vuolejärvi () on entinen kylä Leningradin alueen Seuloskoin piirin Kuivaisin kunnassa Venäjällä. Se sijaitsee Vuoleenjoen varrella lähellä samannimistä järveä. Kylän kautta kulkee A120-maantie.
Vuolejärvi mainitaan ensimmäisen kerran Novgorodin Vatjan viidenneksen verokirjassa vuonna 1499/1500. Vuoleen luterilaiseen seurakuntaan kuuluneessa kylässä asui myöhemmin äyrämöisperäisiä inkerinsuomalaisia. Vuoden 1926 väestönlaskennan mukaan siellä oli 231 suomalaista, 26 venäläistä ja neljä virolaista asukasta. Vuolejärven kyläneuvosto kuului Kuivaisin piiriin. Suomalaiset karkotettiin muualle Neuvostoliittoon 1930-luvun lopussa.
Vuoden 2002 väestönlaskennan mukaan Vuolejärvellä oli vain yksi asukas. Kylä lakkautettiin vuonna 2003 vakituisen asutuksen puuttumisen takia. Nykyisin siitä on jäljellä muutama tien varressa sijaitseva talo.
Syntipukki
Syntipukki tarkoittaa arkikielessä sitä, jonka syyksi virhe tai epäonnistuminen pannaan riippumatta siitä, onko hän tosiasiallisesti syyllinen.
Syntipukin käsite on peräisin Raamatusta. Kolmannessa Mooseksen kirjassa (16: 1–28) määrätään eläimiä uhrattavaksi israelilaisten syntien tähden. Käsite tunnetaan monissa kielissä (mm. , ), joista se on lainautunut suomeen.
Sosiologiassa syntipukin käsitettä on jäsennetty attribuution ja projektion avulla. Jos ihmiset ovat turhautuneita tai onnettomia, he kohdistavat vihamielisyytensä usein ryhmiin tai yksilöihin, jotka ovat epäsuosittuja, erottuvia ja voimattomia. Viholliskuvaa voidaan kehitellä myös tietoisesti, jotta tietty sosiaalinen, etninen tai poliittinen vähemmistö voitaisiin asettaa vastuuseen yleisistä ongelmista. Uskontotieteilijä René Girard esittää alun perin "Väkivalta ja pyhä" -teoksessa esittelemässään antropologisessa teoriassaan, että "syntipukkimekanismi" () kuuluu keskeisesti inhimilliseen kulttuuriin.
Suomessa filologi Ralf Norrman esitti vuonna 1996, että Suomen ollessa liittymässä Euroopan unioniin maanviljelijäväestöä kohdeltiin syntipukkina. Tutkimus maanviljelijäväestön kokemuksista samana ajankohtana antoi väitteelle tukea.
Syntipukki (täsmennyssivu)
Syntipukki voi tarkoittaa ainakin seuraavia:
Kutsumattomat
Kutsumattomat ("The Intruders") on vuonna 1970 kuvattu yhdysvaltalainen televisioelokuva, joka sijoittuu villiin länteen. William A. Grahamin ohjaaman elokuvan pääosia esittävät Don Murray, Anne Francis, Edmond O’Brien, John Saxon, Harry Dean Stanton, Stuart Margolin, Zalman King, Gene Evans ja Harrison Ford.
Elokuvassa Jesse Jamesin ja Youngerin veljesten jengi ratsastaa pieneen Medalian kaupunkiin aiheuttaen levottomuuksia ja kaupungin sheriffi saa tehtäväkseen pysäyttää heidät.
Maybach Music Group
Maybach Music Group on yhdysvaltalainen Rick Rossin vuonna 2008 perustama levy-yhtiö.Se on Warner Bros. Recordsin alaisuudessa (Yhdysvalloissa).
Sant’Ivo alla Sapienza
Sant’Ivo alla Sapienza on kirkko Rooman Sant’Eustachion rionessa. Sitä pidetään Rooman barokkiarkkitehtuurin mestariteoksena ja se on rakennettu vuosina 1642–1660 arkkitehti Francesco Borrominin suunnitelmien mukaan.
Kirkko oli alun perin Rooman Sapienza-yliopiston kappeli. Borrominin oli pakko sovittaa kirkon suunnitelmat jo olemassa olevaan rakenteeseen. Hän valitsi Daavidintähteä muistuttavan pohjakaavan ja yhdisti kirkon julkisivun ja palatsin pihan. Kirkon korkkiruuvinmuotoinen kupoli on vaikuttava sen uutuuden vuoksi.
AXR Music
AXR Music Oy oli vuosina 2010–2015 toiminut suomalainen levy-yhtiö, joka perustettiin vuonna 2010. Levy-yhtiön toiminnasta vastasivat aiemmin Edel Records Finland Oy:ssä työskennelleet Ilkka Vainio ja Jorma Kosonen. Helmikuusta 2014 alkaen Warner Music Finland omistaa tuotannon. AXR Music Oy lakkautettiin 14. lokakuuta 2015.
Vuonna 2010 Playground Music osti Edel Records Finland Oy:n ja myi tämän jälkeen Edelin suomalaisen katologin uudelle AXR Musicille. 
AXR Music keskittyi tuotannossaan kotimaisen musiikin tuotantoon. AXR Music Oy:n artisteja olivat muun muassa Arja Koriseva, Matti Esko, Eija Kantola, Anneli Mattila, Jani Jalkanen ja Hänen Orkesterinsa, Jean S., Esa Eloranta, Osmo's Cosmos, Poju, Mimi ja Kuku, Jamppa Kääriäinen, Kai Jämsä, Heikki Salo, Korsuorkesteri ja Remu. AXR:n katalogiin kuuluivat myös Kari Tapion tuotanto 1990-luvun puolivälistä lähtien, Paula Koivuniemen ja Dingon 2000-luvun tuotanto, Jope Ruonansuu vuoteen 2010 asti sekä Muumi-levyt. K-Telin, Edelin ja Audiovoxin perinteitä jatkaen kokoelmalevyt ovat olleet AXR:n vahvaa osaamisaluetta, mm. sarjat Hittiparaati, Lasten Hittiparaati, Intiaanikesä, Summer Heat, Iskelmä Radiohitit ja Tanssisuosikit.
Helmikuussa 2014 Warner Music Finland osti AXR Musicin levy-yhtiö- ja julkaisutoiminnat. Lopulta 14. lokakuuta 2015 AXR Music lakkautettiin.
SG Cortina
Joukkueen on voittanut Serie A:n mestaruuden seitsemäntoista kertaa, joista viimeisin on vuodelta 2007. Italian Cupin joukkue on voittanut kaksi kertaa vuosina 1973 ja 1974.
Serge Akakpo
Serge Ognadon Akakpo (s. 15. lokakuuta 1987 Lomé, Togo) on togolainen jalkapalloilija, joka edustaa Slovenian jalkapalloliigassa NK Celjea. Pelipaikaltaan Akakpo on puolustaja.
Akakpo on pelannut Togon maajoukkueessa vuodesta 2008 alkaen. Hänen oli määrä pelata myös vuoden 2010 Afrikan kisoissa, mutta Togo vetäytyi turnauksesta ennen turnausta sattuneessa ampumaväijytyksessä, jossa joukkueen apuvalmentaja, tiedottaja ja linja-auton kuljettaja kuolivat sekä yhdeksän muuta joukkueeseen kuulunutta henkilöä loukkaantui.
GRASS GIS
GRASS GIS (akronyymi sanoista Geographic Resources Analysis Support System) on vapaa paikkatieto-ohjelmisto, jolla voi käsitellä monia rasteri- ja vektoritiedostomuotoja. GRASSilla on pitkä kehityshistoria ja se sen kehitys on alun perin tapahtunut United States Army Corps of Engineersin alaisuudessa. GRASS GIS:llä on sekä komentotulkkipohjainen että graafinen käyttöliittymä. GRASSia voi käyttää niin paikkatietoanalyysiin, kuva-analyysiin kuin karttojen tuottamiseen. Se tukee useita avoimia sekä kaupallisia vektori- ja rasteritiedostomuotoja, sekä kolmiulotteisen tiedon analysointia.
Henry de Lichton
Henry de Lichton tai Leighton (k. 1440) oli diplomaatti, joka toimiessaan Morayn ja Aberdeenin piispana oli merkittävä kirkon tukija. Hän palveli myös kuningas Jaakko I:stä diplomaattina Englannissa, Ranskassa ja Italiassa.
HC Fassa
Sportiva Hockey Club Fassa (tunnetaan myös HC Val di Fassa) on jääkiekkojoukkue Bolzanosta, Italiasta. Joukkue pelaa Italian pääsarjassa Elite A:ssa. Tunnettiin nimellä HC Canzai vuoteen 1985 asti
Euroopan Formula BMW -kausi 2009
Euroopan Formula BMW -kausi 2009 oli sarjan toinen kausi. Sarjassa ajettiin Formula 1:sten kilpailuviikonlopun yhteydessä, lukuun ottamatta Zandvoortin kilpailua Hollannissa. Kausi alkoi Espanjasta ja päättyi Italiaan. Sarjan mestaruuden voitti brasilialainen Felipe Nasr. Toiseksi sijoittui espanjalainen Daniel Juncadella ja kolmanneksi hollantilainen Robin Frijns.
Abdoul-Gafar Mamah
Abdoul-Gafar Mamah (s. 24. elokuuta 1985 Lomé, Togo) on togolainen jalkapalloilija, joka edustaa Moldovan pääsarjassa Dacia Chișinăuta. Pelipaikaltaan Mamah on puolustaja.
Mamah aloitti jalkapalloilun kotimaassaan Gomido FC:ssä vuonna 2000. Sittemmin hän siirtyi vuonna 2003 Gaboniin, jossa Mamah vietti kolme kautta FC 105 Librevillessä.
Vuonna 2005 Mamah siirtyi Moldovaan Sheriff Tiraspoliin. Hän vietti seurassa yhteensä viisi kautta, kunnes siirtyi Venäjälle Alania Vladikavkazin riveihin vuonna 2010. Hän pelasi joukkueessa yhden kauden, jonka jälkeen Mamah lainattiin takaisin Moldovaan Dacia Chișinăun riveihin.
Mamah on pelannut Togon maajoukkueessa vuodesta 2000 alkaen. Hän pelasi ensimmäiset arvokisansa vuoden 2002 Afrikan kisoissa, jossa Togo jäi alkulohkoon. Mamah pelasi myös vuoden 2006 Afrikan kisoissa, jossa Togon kohtalo oli jälleen jääminen alkulohkoon. Hänen oli määrä pelata myös vuoden 2010 Afrikan kisoissa, mutta Togo vetäytyi turnauksesta ennen turnausta sattuneessa ampumaväijytyksessä, jossa joukkueen apuvalmentaja, tiedottaja ja linja-auton kuljettaja kuolivat sekä yhdeksän muuta joukkueeseen kuulunutta henkilöä loukkaantui.
Ice Hockey Aquile FVG
Ice Hockey Aquile FVG (tunnettiin aikaisemmin nimellä Sport Ghiaccio Pontebba eli SHC Fontebba) on jääkiekkojoukkue Pontebbasta, Italiasta. Joukkue pelaa Italian pääsarjassa Serie A:ssa.
Anssi Pesonen
Anssi Pesonen (s. 7. elokuuta 1990 Janakkala) on suomalainen jääkiekkoilija, joka pelaa maalivahtina Mestis -joukkue Hermeksessä.
Pesonen on HPK:n kasvatti. Hän voitti seurassa B-nuorten hopeaa vuonna 2008. Kaudella 2010–2011 Pesonen toimi A-nuorten ykkösmaalivahtina ja hänellä oli A-nuorten maalivahtien alhaisin maalinpäästökeskiarvo. Toukokuussa 2011 hän teki seuran kanssa kaksivuotisen pelaajasopimuksen.
Kaudella 2011–2012 Pesonen nousi HPK:n SM-liigarinkiin. SM-liigadebyyttinsä 21-vuotias Pesonen teki 19. marraskuuta 2011 kotona JYPiä vastaan, kun hänet vaihdettiin kentälle loukkaantuneen Mikko Tolvasen tilalle ajassa 33.01. Hän piti maalinsa puhtaana torjuen 13 kertaa HPK:n voittaessa 4–1 ja hänet palkittiin "Ilta-Sanomien" kahden tähden tähtipelaajana.
Thomas Dossevi
Thomas Dossevi (s. 6. maaliskuuta 1979 Chambray-lès-Tours, Indre-et-Loire, Ranska) on togolainen jalkapalloilija. Pelipaikaltaan Dossevi on hyökkääjä.
Dossevi aloitti jalkapalloilun Ranskassa ASOA Valencessa Championnat National tasolla. Hän pelasi kauden aikana 26 ottelua ja onnistui maalinteossa seitsemän kertaa.
Kesällä 2001 Dossevi siirtyi Ligue 2 tasolla pelanneeseen Châteauroux'n riveihin, jossa hän pelasi aikaisemmin nuorten tasolla vuosina 1998–2001. Avauskaudellaan Dossevi pelasi kuusi ottelua, mutta ei onnistunut kertaakaan maalinteossa. Toisella kaudellaan hän sai runsaammin peliaikaa pelattuaan 22 sarjaottelua ja onnistui maalinteossa kolmesti. Dossevi pelasi vielä yhden kauden Châteauroux'ssa, kunnes siirtyi sarjatasoa alemmaksi pelanneeseen Stade de Reimsiin vuonna 2003.
Avauskaudellaan Reimsissa Dossevi teki neljä maalia seitsemässätoista ottelussa. Joukkue nousi kauden päätteeksi Ligue 2:een kaudeksi 2004–2005. Samaisella kaudella Dossevi pelasi parhaan kautensa tehtyään kauden aikana yhdeksän maalia pelaamissaan 35 sarjaottelussa.
Kesällä 2005 Dossevi siirtyi toiseen Ligue 2:ssa pelanneeseen joukkueeseen Valenciennesiin, jossa hän onnistui kuudesti maalinteossa. Kauden päätteeksi he nousivat Ranskan pääsarjaan Ligue 1:een. Ensimmäinen kausi Ranskan pääsarjassa ei kuitenkaan ollut kovin tehokasta, Dossevi pelasi pääosin vaihtopelaajan roolissa ja onnistui maalinteossa vain kahdesti pelaamissaan 20 sarjaottelussa. Ensimmäisen maalinsa Ranskan pääsarjassa hän teki 21. lokakuuta 2006 Troyesia vastaan.
Elokuussa 2007 Dossevi siirtyi kesken alkukauden Nantesiin. Hän nousi joukkueen vakiohyökkääjäksi pelattuaan 24 sarjaottelua Ligue 2:ssa. Maalinteossa hän onnistui yhdeksän kertaa ja teki muun muassa kaksi maalia kotiottelussa Stade Brestoisia vastaan 24. elokuuta 2007. Joukkue nousi kauden päätteeksi Ranskan pääsarjaan. Dossevin peliaika jäi kuitenkin vähälle ja hän pelasi vaihtopelaajan roolissa seuraavat kaksi kautta.
3. elokuuta 2010 Dossevi allekirjoitti vuoden sopimuksen Englannin ykkösliigassa pelaavan Swindon Townin kanssa. Hän teki ensimmäisen maalinsa joukkueen paidassa 14. elokuuta 2010 vierasottelussa Hartlepoolia vastaan. Huhtikuussa 2011 Dossevi jätti seuran yhteisymmärryksessä.
Dossevi on pelannut Togon maajoukkueessa vuodesta 2001 alkaen. Hän pelasi ensimmäisen maaottelunsa Togon paidassa 30. joulukuuta 2001 Beniniä vastaan.
Dossevi pelasi ensimmäiset arvokisansa vuoden 2002 Afrikan kisoissa, jossa Togo jäi alkulohkoon. Hän pelasi myös 2006 MM-kisoissa, jossa Togo jäi myös alkulohkoon. Dossevin oli tarkoitus pelata kolmannet arvokisansa vuoden 2010 Afrikan kisoissa, mutta Togo vetäytyi turnauksesta ennen turnausta sattuneessa ampumaväijytyksessä, jossa joukkueen apuvalmentaja, tiedottaja ja linja-auton kuljettaja kuolivat sekä yhdeksän muuta joukkueeseen kuulunutta henkilöä loukkaantui.
Ashley Purdy
Ashley Abrocket Purdy (s. 28. tammikuuta 1984) on yhdysvaltalainen basisti, joka soittaa Black Veil Brides -yhtyeessä. Purdy asuu tällä hetkellä Los Angelesissa. Hänen vanhempansa kuolivat kun hän oli nuori, ja hänen isovanhempansa kasvattivat hänet.
Bergenissä, Missourissa varttunut mies on ollut kiinnostunut musiikista jo varhaisesta iästä lähtien, ja soittanut kolmessa yhtyeessä ennen liittymistään Black Veil Bridesiin syksyllä 2009. Mötley Crüe -cover-yhtye Children of the Beast, Orgasm ja Stolen Hearts eivät koskaan menestyneet samalla tavalla kuin Black Veil Brides, joka on viimeisen vuoden aikana noussut nopeasti suuren yleisön tietoisuuteen.
Purdy on valmistunut graafiseksi suunnittelijaksi muotialalle, ja on sanonut aikovansa keskittyä tälle alalle, mikäli musiikkibisneksessä työskentely joskus loppuu.
Raili Malmberg
Raili Malmberg (s. 22. marraskuuta 1926) on suomalainen toimittaja. Koululainen- ja Kotiliesi-lehtien entinen päätoimittaja. Hänelle on myönnetty opetusneuvoksen arvo. Hän on ollut muun muassa Kalevalaisten Naisten Liiton puheenjohtaja vuosina 1991–1997
Charles Brabin
Charles Joseph Brabin (17. huhtikuuta 1882 Liverpool, Englanti – 3. marraskuuta 1957 Santa Monica, Kalifornia) oli englantilaissyntyinen yhdysvaltalainen elokuvaohjaaja ja elokuvakäsikirjoittaja, mutta hän työskenteli myös näyttelijänä.
Brabinin ohjaajan uran kulta-aikaa oli mykkäelokuvien aikaan 1910-luvun alkupuolelta 1920-luvun loppuun, erityisesti ensimmäisen maailmansodan jälkeiset vuodet olivat Brabinille hyvin menestykselliset. Brabin teki lyhyehköksi jääneen taipaleen myös äänielokuvien ohjaajana 1930-luvun alussa.
Liverpoolissa vuonna 1882 syntynyt Charles kävi koulua St. Francis Xavier Collegessa. Hän matkusti 1900-luvun alussa New Yorkiin, missä hän teki hanttihommia lyhyen aikaa ennen ryhtymistään teatterinäyttelijäksi. Brabin liittyi lavalta Edison Studiosin elokuvastudioon vuonna 1908, missä hän näytteli ja ohjasi. Ohjaajan uran Brabin aloitti vuonna 1912 ja ohjausdebyytti oli "What Happened to Mary?".
Brabinin koko viihdeura kesti vuodet 1908–1942 eli yhteensä 34 vuotta, johon mahtui näyttelijä-, elokuvakäsikirjoittaja- ja elokuvaohjaajaurat. Näyttelijäura jäi lyhyeksi, mutta elokuvaohjaajaura kesti aina vuoteen 1934 asti 95 ohjatun elokuvan jälkeen. Brabin myös kirjoitti 23 elokuvakäsikirjoitusta.
Brabin meni ensimmäisen kerran naimisiin Susette Mosherin kanssa 14. joulukuuta 1913. Liitto kuitenkin päättyi eroon. Brabin meni toisen kerran naimisiin elokuvatähti Theda Baran kanssa 2. heinäkuuta 1921. 34-vuotinen avioliitto kesti aina Baran kuolemaan huhtikuuhun 1955 asti.
Charles Brabin kuoli 75-vuotiaana sydäninfarktiin 3. marraskuuta 1957 Santa Monicassa vähän yli kaksi vuotta vaimonsa jälkeen. Hänet haudattiin Forest Lawn Memorial Parkin hautausmaalle, Glendaleen.
Walt Hazzard
Walter Raphael ”Walt” Hazzard (myöh. Mahdi Abdul-Rahman, 15. huhtikuuta 1942 Wilmington, Delaware – 18. marraskuuta 2011 Los Angeles, Kalifornia) oli yhdysvaltalainen koripalloilija ja olympiavoittaja. NBA:ssa Hazzard pelasi kymmenen kautta vuosina 1964–1974.
Takamiehenä pelannut Hazzard oli varakapteenina mukana Yhdysvaltain olympiakultaa Tokion kesäolympialaisissa 1964 voittaneessa joukkueessa. Seuratasolla Hazzard pelasi NBA:ssa vuosina 1964–1974. Hänet valittiin NBA:n vuoden 1968 . UCLA:n yliopistojoukkueessa Hazzard voitti NCAA:n I-divisioonan mestaruuden vuonna 1964.
Hazzard kääntyi muslimiksi vuonna 1971 ja vaihtoi nimensä Mahdi-Abdul Rahmaniksi. Myöhemmin hän koki nimenvaihdoksen haitanneen urheilu-uraansa ja alkoi käyttää jälleen syntymänimeään pysyen kuitenkin muslimina. Hänen perheeseensä kuului vaimo ja neljä poikaa. Hazzard kuoli 69-vuotiaana 18. marraskuuta 2011 Los Angelesissa, Kalifornian osavaltiossa.
Sporting News
Sporting News on yhdysvaltalainen kahdesti viikossa ilmestyvä urheilulehti.
Lehti perustettiin jo vuonna 1886, jolloin se uutisoi lähinnä baseballiin liittyviä asioita. Ajan myötä lehden aiheita laajennettiin ja 2000-luvulla Sporting News kirjoittaa seitsemästä urheilusarjasta. Näitä ovat MLB, NBA, NHL, NFL, NASCAR, NCAA-koripallo ja NCAA-jalkapallo.
Vuoteen 2009 asti lehti myönsi virallisesti n palkinnon. Sporting News myöntää edelleen lukuisia arvostettuja urheilijapalkintoja.
Angelica Teach
Angelica Teach on fiktiivinen hahmo "Pirates of the Caribbean" -elokuvasarjassa. Hän esiintyy elokuvasarjan neljännessä elokuvassa "", jossa häntä näyttelee Penélope Cruz.
Angelica on pahamaineisen merirosvokapteenin Mustaparran tytär ja kapteeni Jack Sparrow’n entinen rakastettu. Hän on tulinen naismerirosvo, joka ”valehtelee kertomalla totuuden”, ja päinvastoin. Pettämisen taiteessa hän on lyömätön, ja hän on yhtä peloton ja vaarallinen taistelija kuin hurjimmatkin merirosvot. Hän ei kuitenkaan ole puhtaasti paha kuten isänsä, vaan tuntee myötätuntoa useita tämän uhreja kohtaan ja ennen kaikkea asettaa usein isänsä itsensä edelle.
Angelica tapasi Jack Sparrow’n juuri ennen kuin hänen oli tarkoitus vannoa selibaattilupaus espanjalaiselle luostarille. Hän kuitenkin rakastui Jackiin ja päätti jättää luostarin – Jack kuitenkin jätti hänet ja särki hänen sydämensä, vaikka hän myöhemmin myöntääkin tunteneensa jotakin Angelicaa kohtaan. Angelica syyttää myöhemmin Jackia turmeltumisestaan (tämän tosin epäillessä Angelican olleen niin viaton kuin tämä väittää).
"Vierailla vesillä" -elokuvassa hän on löytänyt isänsä Mustaparran ja toimii perämiehenä Queen Anne’s Revengella. Hänen suurimpana päämääränä on pelastaa isänsä sielu kadotukselta. Kuultuaan ennustuksen isänsä kuolemasta, hän auttaa isäänsä löytämään Nuoruuden lähteen. Jackin Angelica tapaa uudelleen värvätessään etsintäretkelleen miehistöä hänen nimellään Lontoossa, ja tästä alkaa heidän suuri seikkailunsa kohti Nuoruuden lähdettä. Tarinan kuluessa Angelican tarkoitukset Jackia kohtaan jäävät epäselviksi, mutta hän lienee havitellut kostoa.
Nuoruuden lähteellä käytävässä brittisotilaiden ja merirosvojen välisessä kamppailussa Mustaparta kaatuu myrkytetystä miekasta, ja Angelica kiskaisee miekan saaden käteensä naarmun, joka muutamassa minuutissa veisi häneltä hengen. Hän tarjoutuu uhrautumaan isänsä puolesta, ja Mustaparta juokin äkkiä pelastavan siemauksen Nuoruuden lähteen vettä. Angelica taas juo oman elämänsä Mustaparralle antavan annoksen. Jack Sparrow on kuitenkin huijannut heitä vaihtamalla juomapikareita, ja Angelican katsoessa Mustaparran tuhoa hän sanoo: ”Isäsi uhrautui puolestasi. Ehkä hänen sielunsa nyt pelastui.”
Jack kuljettaa sidotun ja raivostuneen Angelican autiolle saarelle (suositun laivareitin varrelle tosin) antaen tälle vain yhden pistoolin ja yhden ammuksen. Angelica yrittää ensin kolkata Jackin takaapäin ja sitten suostutella tämän ottamaan hänet mukaansa, muun muassa yrittämällä saada tämän myöntämään rakastavan yhä häntä ja väittämällä odottavansa tämän lasta, mutta turhaan. Lopulta hän sanoo rakastavansa Jackia, ja Jack myöntää rakastaneensa Angelicaa aina ja aina tästedeskin. Jack nojautuu eteenpäin ja melkein suutelee Angelicaa, mutta kiiruhtaa kuitenkin takaisin veneellensä ja kohti uusia seikkailuja, Angelican jäädessä rannalle kiroamaan hänen peräänsä. Jackin soutaessa poispäin hänen Angelicalle antamansa pistoolin ainoa ammus suhahtaa aivan hänen vierestään ohi.
Elokuvan lopussa lyhyessä videopätkässä näytetään, kuinka Jackista tehty voodoonukke ajelehtii mereltä Angelican jalkojen juureen. Angelica poimii sen ylös ja hymyilee.
Wolfgang Wegener
Wolfgang Wegener (16. syyskuuta 1875 Stettin, Saksan keisarikunta – 29. lokakuuta 1956 Zehlendorf, Berliini, Saksan liittotasavalta) oli Saksan laivaston amiraali. Jäädessään eläkkeelle 1926 hän oli arvoltaan "Vizeadmiral" (vara-amiraali).
Hän kirjoitti muutamia merkittäviä teoksia, jotka ilmestyivät 1915–1929. Niissä hän hahmotteli niin sanotun Wegenerin väittämän. Väittämässään hän arvosteli Saksan ensimmäisessä maailmansodassa omaksumaa meristrategiaa ja esitti sille vaihtoehdon, joka perustui Britannian merireittien uhkaamiseen. "Wegenerin väittämällä" sanotaan usein olleen merkittävä osuus Saksan meristrategiassa toisessa maailmansodassa, vaikka kiistanalaista on, missä määrin tämä pitää paikkansa..
Wegenerin isä oli lääketieteen tohtori Eduard Wegener, hänen äitinsä Martha Zitelmann. Hän avioitui Therese Gierken kanssa Berliinissä 22. kesäkuuta 1901. Heillä oli kolme poikaa ja tytär. Hänen poikansa Edward Wegener (1904–1981) oli myös vara-amiraali.
Wegener kävi koulua König-Wilhelms-Gymnasiumissa. Sukulaisensa, amiraali Henning von Holtzendorffin innostamana hän astui Saksan keisarikunnan laivaston palvelukseen 1894. Hän palveli risteilijällä "SMS Deutschland" 1897–1899 ja ylennettiin arvoon Leutnant zur See. Hänestä tuli tykistön asiantuntija, ja hän palveli tykistöupseerina aseistetulla risteilijällä "SMS Blücherillä" 1909–1910. Vuosina 1912–1917 hän palveli henkilökunnan päällikkönä amiraalille, joka komensi ensimmäistä taistelueskaaderia. Hän sai Fregattenkapitänin arvon 1917. Vuosina 1917–1918 hän oli ensin päällikkönä kevyessä risteilijässä "SMS Regensburg)" ja sen jälkeen toisessa, "SMS Nürnbergissä". Aselevon jälkeen hän jatkoi palvelusta uudessa Reichsmarinessa, ja hänet nimitettiin Kapitän zur Seeksi 21. tammikuuta 1920 ja Konteradmiraliksi 1923. Hänen viimeinen nimityksensä oli Inspekteur der Artillerie Wilhelmshavenissa. Jäädessään eläkkeelle 1926 hän oli arvoltaan "Vizeadmiral" (vara-amiraali).
Serge Gakpé
Serge Gakpé (s. 7. toukokuuta 1987 Bondy, Seine-Saint-Denis, Ranska) on togolainen jalkapalloilija, joka edustaa Ranskan pääsarjassa pelaavaa Amiensia. Pelipaikaltaan Gakpé on hyökkääjä.
Gakpé on aiemmin edustanut AS Monacoa, Nantesia ja italialaista Genoaa sekä lainapelaajana Toursia, belgialaista Standard Liègea, italialaista Atalantaa ja vielä italialaista Chievo Veronaa.
Gakpé edusti nuorten tasolla Ranskan maajoukkuetta vuosina 2003–2008. Hän pelasi tuona aikana yhteensä 36 ottelua ja teki niissä kaksi maalia.
Sittemmin Gakpé on pelannut Togon maajoukkueessa vuodesta 2009 alkaen. Hänen oli määrä pelata vuoden 2010 Afrikan kisoissa, mutta Togo vetäytyi turnauksesta ennen turnausta sattuneessa ampumaväijytyksessä, jossa joukkueen apuvalmentaja, tiedottaja ja linja-auton kuljettaja kuolivat sekä yhdeksän muuta joukkueeseen kuulunutta henkilöä loukkaantui.
Sapol Mani
Sapol Mani (s. 5. kesäkuuta 1991 Bassar, Togo) on togolainen jalkapalloilija, joka edustaa Libyan valioliigassa Al-Ittihadia. Pelipaikaltaan Mani on keskikenttäpelaaja.
Mani aloitti kotimaassaan Maranatha FC:n riveissä kaudella 2006–2007. Samaisella kaudella hän saavutti Togon mestaruuden. Kauden jälkeen hän siirtyi Libyaan Al-Ittihadiin vuonna 2007. Mani oli voittamassa myös ensimmäisellä kaudellaan Libyan mestaruutta. Kaudella 2007–2008 hänet valittiin vuoden nuoreksi pelaajaksi Libyan pääsarjassa.
Mani edusti nuorten tasolla Togon alle 17-vuotiaiden maajoukkuetta MM-kisoissa vuonna 2007.
Sittemmin Mani on pelannut Togon maajoukkueessa vuodesta 2008 alkaen. Hänen oli määrä pelata vuoden 2010 Afrikan kisoissa, mutta Togo vetäytyi turnauksesta ennen turnausta sattuneessa ampumaväijytyksessä, jossa joukkueen apuvalmentaja, tiedottaja ja linja-auton kuljettaja kuolivat sekä yhdeksän muuta joukkueeseen kuulunutta henkilöä loukkaantui.
Tomi Riionheimo
Tomi Riionheimo (s. 1966) on suomalainen sarjakuvataiteilija, kuvittaja, elokuvaohjaaja ja tuottaja. Hänet tunnetaan muun muassa Rieku ja Raiku -sarjakuvan piirtäjänä ja samaan sarjakuvaan perustuvien animaatioelokuvien ohjaajana. Hän on toiminut myös Eläkeläiset-yhtyeen graafikkona, oheistuotemyyjänä ja kiertuemanagerina taiteilijanimellä Pekka Jokinen. Riionheimo on valmistunut filosofian kandidaatiksi Joensuun yliopistosta oppiaineinaan maantiede, biologia ja kasvatustiede.
Esa Niemitalo (albumi)
Esa Niemitalo on Esa Niemitalon albumi vuodelta 1990.
J. Gordon Edwards
Jack Gordon Edwards (24. kesäkuuta 1867 – 31. joulukuuta 1925) oli kanadalaissyntyinen yhdysvaltalainen elokuvaohjaaja, -kirjoittaja ja -tuottaja. Hän aloitti uransa teatterinäyttelijänä ja -ohjaajana. Edwardsin debyyttiohjaus tapahtui vuonna 1914 elokuvassa "St. Elmo".
Pian hänestä tuli Fox Film Corporationin megabudjettielokuvaspektaakkelien ohjaaja, kuten tähtinäyttelijä Theda Baran elokuvien ohjaaja vuosina 1916–1919. Hän ohjasi 23 Baran elokuvaa, kuten "Romeo ja Julia" (1916), "Madame Du Barry" (1917), "Kleopatra" (1917), "Under the Yoke" (1918), "Salome" (1918) ja "The Light" (1919).
Myöhemmin Edwardsista tuli tuotantopäällikkö Foxilla, mutta silti hän jatkoi elokuvien ohjaamista kuolemaansa asti. Yksi Edwardsin suurimmista hankkeista oli "Saaban kuningatar", joka sai ensi-iltansa vuonna 1921. Päätähtenä oli Betty Blythe. Myöhempiä ohjauksia ovat "Nero" (1922) ja "Salainen määräys" (1923).
J. Gordon Edwards kuoli 58-vuotiaana keuhkokuumeeseen 31. joulukuuta 1925 New Yorkissa. Edwardsilla oli pojat Jack McEdward (1898–1992) ja J. Gordon Edwards, Jr. Hän on elokuvaohjaaja, -tuottajan ja -käsikirjoittajan Blake Edwardsin (1922–2010) isoisoisä.
Tuote- ja pakkausmerkinnät
Tuote- ja pakkausmerkintä on tapa yksilöidä, vakuuttaa oikeellisuus tai jäljittää jokin esine tai tuote. Merkintä tuo esille tuotebrändin, standardin, omistusoikeuden, laatujärjestelmän, ympäristöjärjestelmän ja muita kuluttajalle tärkeitä pakkaustietoja kuten parasta ennen -päiväyksen.
Tiedon määrän kasvaessa on jouduttu etsimään koko ajan tehokkaampia tapoja pakata tieto tiiviimpään muotoon. Numeraalisesta merkinnästä siirryttiin jo 1920-luvulla viivakoodeihin. 2000-luku on tuonut tullessaan 2D-koodit, joiden tietomäärä on jopa 100-kertainen verrattuna viivakoodeihin. Uutta tuloaan tekevät RFID-tekniikkaan pohjautuvat sähköiset merkintätavat. Myös painettu elektroniikka tekee tuloaan.
Tuote- ja pakkausmerkintä on pääsääntöisesti valmiiden tuotteiden viimeisimpiä työvaiheita. Esimerkiksi pakattuun maitopurkkiin laitetaan parasta ennen -merkintä ja painettuun lehteen osoitemerkintä. Tuote- ja pakkausmerkintä voi olla myös osavalmistuksen yksi työvaihe ennen lopullista kokoamista.
Tuotemerkintä voidaan tarkastella usean eri tekijän perusteella.
Merkinnän historian alkua ajankohtaa ei voida täsmentää. Vanhimmat merkintään liittyvät historian tiedot yltävät kivikauteen, jolloin ihminen merkitsi reviirinsä näkyvällä tavalla. Kupari ja pronssi kaudella ihminen keksi kaiverrus- ja polttomerkinnän. Sillä yksilöitiin keramiikkaa, kiveä, nahkaa sekä puuta. Useimmat mm. hopeaseppien leimamerkinnät juontavat juurensa jo tuolta ajalta. Kirjapainotekniikan keksimisen jälkeen syntyi leimasin. Usein se oli sinetti tai taskussa kannettava leimasin, jolla yksilöitiin esineitä tai asiapapereita. Merkintä kehittyi myöhemmin Teollistuvan yhteiskunnan aikana 1700-1800 luvuilla, jolloin mukaan liitettiin mekaniikkaa. Myöhemmin 1900-luvulla mukaan tuli sähköistä automatiikkaa. 2000-luku on tuonut mukaan elektronisen merkinnän eri muodoissa.
Merkintätekniikoilla siirretään tuotteisiin haluttu vaihtuva informaatio. Merkintä tekniikka määräytyy materiaalin, merkintämäärien, kustannustehokkuuden tai muun määräävän tekijän mukaan.
Koodimerkintä on suuren informaatio määrän pakkaamista tiiviimpään muotoon.
Hart’s War
Hart’s War on vuonna 2002 ensi-iltansa saanut toiseen maailmansotaan sijoittuva sotaelokuva, joka perustuu John Katzenbachin romaaniin. Elokuvan pääosia esittävät Bruce Willis, Colin Farrell, Terrence Howard, Cole Hauser, Marcel Iureş, Linus Roache, Vicellous Reon Shannon, Maury Sterling ja Sam Jaeger. Elokuvan on ohjannut Gregory Hoblit. Elokuvassa on pieni viittaus Ardennien taisteluun ja sotavankeihin. Elokuva ei menestynyt taloudellisesti.
Lehtiniemen kartano
Lehtiniemen kartano eli Lehtiniemen tila on Savonlinnassa sijaitseva historiallinen kartano, jonka juuret juontuvat ainakin 1600-luvulle. Sen haltija oli silloin juuri aateloitu ratsumies Jöran Olofsson Pistolekors (alun perin Yrjö Olavinpoika Scott). Pistolekorsin suku piti kartanoa hallussaan 1800-luvun alkupuolelle. Suvun hallussa oli tuolloin useita muitakin seudun kartanoita. Eversti Johan Bartramista tuli Lehtiniemen asukas 1855, mutta hän kuoli jo 1865. Tilan osti everstiluutnantti Konstantin Lönneström, joka oli Bartamin seuraajana tutkinut Saimaan vesiväyliä.
Lönneströmin tytär Alma avioitui 1875 kapteeni Nils Henrik Weckmanin kanssa, joka rakensi vaimolleen 1800-luvun lopulla Lehtiniemestä lohkaistulle alueelle Rauhalinnan, jossa hän kuoli vuonna 1906.
1900-luvun alussa tilan omistaja oli Maanviljelysseura, joka lahjoitti sen valtiolle vuonna 1928. Sinne perustettiin emäntäkoulu, josta myöhemmin tuli kotitalousoppilaitos. Tilan osti Veikko Heinonen 2007 ja koulu lakkautettiin 2008. Heinonen omistaa myös Rauhalinnan ja aloitti molemmissa majoitustoiminnan.
Vuoden 2015 marraskuussa Lehtiniemessä aloitti turvapaikanhakijoiden vastaanottokeskus, johon mahtui noin 240 turvapaikanhakijaa. Kartanorakennuksessa oli vastaanottokeskuksen toimisto. Turvapaikanhakijat majoitettiin alueen muihin rakennuksiin.
Maahanmuuttovirasto ilmoitti 28.12.2016 Savonlinnan vastaanottokeskuksen sulkemisesta 30.6.2017 mennessä, mikä tarkoitti myös Lehtiniemen yksikön sulkemista. Viimeiset turvapaikanhakijat kuljetettiin muihin yksiköihin 09.06.2017. Vastaanottokeskuksen johtajan Janne Sairasen mukaan Savonlinnan vastaanottokeskus oli poikkeuksellisen rauhallinen.
Vuoden 2018 joulukuussa Lehtiniemen tila tuli huutokauppasivustolle myyntiin ulosmitattuna. Veikko Heinonen kertoi taloudellisten vaikeuksien ja ulosoton syistä sanomalehti Itä-Savossa 27.12.2018. Huutokauppa päättyi 13.1.2019. Korkeimman tarjouksen 107 999 € teki Savonlinnan kaupunki, mutta pantinhaltija hylkäsi tarjouksen. Toinen huutokauppa päättyi 23.1.2019, jolloin pantinhaltija hyväksyi Savonlinnan kaupungin jättämän korkeimman tarjouksen 156 000 €.
KNM Kiel (1809)
KNM Kiel valmistui Tanskan kuninkaallisen laivaston prikinä 1800-luvun alussa. Se pohjautui laivastoarkkitehti Ernst Stiboltin suunnittelemiin Lougen-luokan prikeihin, ja se laskettiin vesille 22. helmikuuta 1809. Alus palveli Tanskan laivastossa vuoteen 1814, jolloin se siirrettiin Norjan laivastolle.
"KDM Langeland", "KDM Lügum" ja "KDM Kiel" kohtasivat 31. heinäkuuta 1811 Britannian kuninkaallisen laivaston "HMS Brev Dragerenin" ja "HMS Algerinen" Norjan rannikolla. Alivoimaiset brittialukset nostivat purjeet ja aloittivat paon, jonka aikana kummankin brittialuksen miehistöstä sai surmansa yksi mies ja lisäksi "HMS Brev Dragenin" miehistöstä kolme haavoittui.
Englannin kuninkaallinen laivasto valtasi aluksen 1812 Lyngørin taistelussa, mutta aluksen miehistö valtasi aluksensa takaisin 6. heinäkuuta.
Kielin sopimuksen perusteella Norja irtautui Tanskasta, jolloin "KDM Kiel" siirrettiin 1814 Norjan laivastolle. Alus säilytti kuitenkin nimensä.
Urheilukatu 2 (televisio-ohjelma)
Urheilukatu 2 on Yle TV2:n urheiluaiheinen makasiiniohjelma, jota alettiin esittää tammikuussa 2012. Ohjelman juontajia ovat Kaj Kunnas, Inka Henelius, Kristiina Kekäläinen, Riikka Smolander ja Jussi Jäkälä. Ohjelma alkoi Yle TV2:lla 15. tammikuuta 2012. Siinä käsitellään urheilun ajankohtaista elämää, ihmisiä ja tuoreimpia ilmiöitä. Jaksoissa käydään vierailemassa urheilijoiden luona ja tutustumassa heidän arkeensa. "Kunnaksen Kärki" -osiossa Kaj Kunnas nostaa esiin urheilun puheenaiheita. "Testiryhmässä" toimittajat kokeilevat eri urheilulajeja.
Malaika Arora
Malaika Arora (s. 23. lokakuuta 1973), myös Malaika Arora Khan, on intialainen malli, näyttelijä ja televisiopersoona. Hänet tunnetaan varsinkin esiintymisistään Bollywood-elokuvien tanssinumeroissa. Arora perusti aviomiehensä kanssa elokuvatuotantoyhtiö Arbaaz Khan Productionsin vuonna 2008.
Malaika Arora on näyttelijä Amrita Aroran sisar. He ovat katolilaisia. Arora meni naimisiin näyttelijä Arbaaz Khanin kanssa vuonna 1998. Heidän poikansa Arhaan syntyi vuonna 2003.
Lemmen pelisäännöt
Lemmen pelisäännöt () on yhdysvaltalainen vuonna 2003 ABC Family -televisiokanavalla ensiesitetty romanttinen komedia, jonka on ohjannut Douglas Barr. Elokuvan päähenkilö on Carly Popen esittämä Melissa ”Mel” Rochester, joka saa aikuisena tilaisuuden maksaa kalavelat hänet kouluaikoina ilkeästi nolanneelle vanhalle ihastukselleen Drew’lle (Brian Austin Green).
Mongolian vaakuna
Mongolian vaakuna otettiin käyttöön 25. maaliskuuta 1992 kommunistihallinnon romahdettua. Siinä on paljon buddhalaisia symboleja, kuten dharmanrengas ja lootuksenkukka.
Rimantas Norvila
Rimantas Norvila (s. 2. joulukuuta 1957) on liettualainen roomalaiskatolinen piispa. Hänet vihittiin papiksi Kaunasin arkkihiippakuntaan 24. helmikuuta 1991 ja nimitettiin sen vihkipiispaksi sekä Castrumin titulaaripiispaksi 28. toukokuuta 1997. Piispaksi vihkiminen seurasi 29. kesäkuuta. Pääkonsekraattorina toimi Sigitas Tamkevičius, jota avustivat Audrys Juozas Bačkis ja Vladas Michelevičius.
Norvila sai nimityksen Vilkaviškisin hiippakunnan piispaksi 5. tammikuuta 2002.
Perttula (Nurmijärvi)
Perttula () on kylä, joka sijaitsee Nurmijärvellä. Kylästä on matkaa kirkonkylälle noin seitsemän kilometriä ja Klaukkalaan noin kahdeksan kilometriä. Kylän halkaisee kahteen osaan Lopentie, joka kuuluu kunnan vilkkaimmin liikennöityihin tiestöihin. Kylällä on aktiivista harrastustoimintaa: mm. paikallinen Nuorisoseura järjestää lapsille sählyvuoroja, ratsastusyritykset tarjoavat erilaisia hevosiin liittyviä palveluita. Perttulassa on myös vapaaehtoinen palokunta jossa on nuorille oma ryhmä (10v ylöspäin) se toimii aktiivisesti koulu aikoina keskiviikkoiltana kello 18-20. Perttula on elinkeinorakenteeltaan maatalouteen keskittynyt, maiseman muodostavatkin kumpuilevat peltoalueet. Perttulan, Uotilan ja Numlahden välissä sijaitsi aikoinaan nyttemmin pelloksi kuivatettu Kuhajärvi, jota 1830–1850-luvuilla kuivatettiin ensin osittain, sitten 1920–1940-luvulla kokonaan. Perttulassa ei varsinaisesti ole omaa koulua, vaan koulua käydään naapurikylässä Uotilan koulussa, tosin Perttulaan kuuluvalla Sahamäellä sijaitsee yksi Keski-Uudenmaan koulutuskuntayhtymä Keudan kampuksista.
Perttula on toinen Nurmijärvelle perustetuista kahdesta vesiosuuskunnista (toisen ollessa Nummimäki) ja se kattaa peräti 200 kiinteistöä.
Zhou Youguang
Zhou Youguang (; 13. tammikuuta 1906 Changzhou – 14. tammikuuta 2017) oli kiinalainen kielitieteilijä, jota usein sanotaan ”pinyinin isäksi”. Pinyin on Kiinan virallinen mandariinikiinan siirtokirjoitusjärjestelmä.
Zhou kirjoittautui 1923 Shanghain Saint John’s Universityyn, suoritti siellä taloustieteiden tutkinnon ja opiskeli sivuaineena lingvistiikkaa. Hän lähti pois vuoden 1925 toukokuun 30. liikkeen aikana ja siirtyi lyhytikäiseen Guanghuan yliopistoon, josta hän valmistui 1927. Zhou oli vaihto-opiskelijana Japanissa ja työskenteli uransa alussa pankkivirkailijana ja ekonomistina ulkomailla (lähinnä New Yorkissa) kiinalaisen pankin lähettämänä, mutta palasi Shanghaihin 1949, jolloin Kiinan kansantasavalta perustettiin, ja työskenteli yliopiston opettajana.
Zhou nimettiin 1955 johtamaan lukutaidon lisäämiseksi perustettua kiinan kielen uudistamiskomiteaa, mikä todennäköisesti oli hänen pelastuksensa, kun taloustiede ei ollut vallanpitäjien suosiossa. Samaan aikaan perustettiin myös komiteoita, jotka laativat yksinkertaisemmat kiinan kirjoitusmerkit, huolehtimaan mandariinikiinan julistamisesta koko maan viralliseksi kieleksi, mutta Zhoun komitea huolehti siirtokirjoituksen kehittämisestä siten, että kirjoitus noudattaisi kiinan kirjoitusmerkkien ääntämystä. Zhoun mukaan työhön meni kolme vuotta täysipäiväistä työtä. Pinyin määrättiin viralliseksi siirtokirjoitusjärjestelmäksi 1958, joskin se oli silloin kuten nykyisinkin vain ääntämisohje, eikä se korvaa kirjoitusjärjestelmää.
Kulttuurivallankumouksen aikana Zhou joutui yli kahdeksi vuodeksi työleirille maaseudulle ”uudelleenkoulutettavaksi”, kuten suuri osa älymystöä siihen aikaan.
Vuodesta 1980 alkaen Zhou käänsi Liu Zunqin ja Chien Wei-zangin kanssa "Encyclopedia Britannicaa" kiinaksi ja sai siitä hyvästä lempinimen ”Encyclopedia Zhou”. Zhou jatkoi pinyinin laatimisen jälkeen kirjoittamista ja julkaisutoimintaa. Esimerkiksi hänen kirjansa "Zhongguo Yuwen de Shidai Yanjin" 中国语文的时代演进 on kääntänyt englanniksi Zhang Liqing, ja se julkaistiin 2003 nimellä "The Historical Evolution of Chinese Languages and Scripts". Hän kirjoitti 44 kirjaa, niistä vuoden 2000 jälkeen kymmenen, joista osa on kielletty Kiinassa. Vanhoilla päivillään hän ryhtyi poliittisten uudistusten puolestapuhujaksi ja arvosteli yhä enemmän puolueen hyökkäyksiä perinteistä kiinalaista kulttuuria kohtaan.
Zhou avioitui 1933 Zhang Yunhen kanssa, joka kuoli 2002. Pariskunta sai kaksi lasta, pojan ja tyttären, joka kuoli kuusivuotiaana.
Razak Boukari
Abdoulrazak Boukari (s. 25. huhtikuuta 1987 Lomé, Togo) on togolainen jalkapalloilija, joka edustaa Ranskan pääsarjassa Stade Rennais'ta. Pelipaikaltaan Mani on laitahyökkääjä. Hänellä on myös Ranskan kansalaisuus.
Boukari aloitti jalkapalloilun Ranskassa muutettuaan jo nuorena Togosta. Hän vietti ensimmäiset kaksi kautta Ligue 2:ssa Châteauroux'ssa. Parhaimmillaan Boukari teki ensimmäisellä kaudellaan viisi maalia. Kesällä 2006 hän siirtyi RC Lensiin ja pelasi siirron myötä ensimmäistä kertaa Ranskan pääsarjassa 5. elokuuta 2008 Troyesia vastaan. Avausmaalinsa Boukari teki kuitenkin vasta kaudella 2009–2010 kotiottelussa Auxerrea vastaan.
Tammikuussa 2011 Boukari siirtyi Stade Rennaisiin.
Boukari edusti nuorten tasolla Ranskan alle 21-vuotiaiden maajoukkuetta yhden ottelun verran vuonna 2006. Sittemmin heinäkuussa 2010 hän ilmoitti jatkossa edustavansa synnyinmaataan Togon maajoukkuetta.
Ruperto Cruz Santos
Ruperto Cruz Santos (s. 30. lokakuuta 1957) on filippiiniläinen roomalaiskatolinen piispa. Hänet vihittiin papiksi Manilan arkkihiippakuntaan 10. syyskuuta 1983 ja nimitettiin Balangan hiippakunnan piispaksi 1. huhtikuuta 2010. Piispaksi vihkiminen seurasi 24. kesäkuuta. Pääkonsekraattorina toimi Gaudencio Borbon Rosales, jota avustivat Ricardo Vidal ja Edward Joseph Adams. Cruz Santos asetettiin virkaansa 8. heinäkuuta.
Magos, espadas y rosas
Magos, espadas y rosas on metalliyhtye Rata Blancan toinen albumi, joka ilmestyi vuonna 1990. Yhtye teki tuona vuonna läpimurron.
Monmouthin taistelu
Monmouthin taistelu () oli yksi Yhdysvaltain vapaussodan taisteluista. Se käytiin 28. kesäkuuta 1778 kenraali George Washingtonin komentaman Siirtokuntien armeijan ja kenraaliluutnantti Henry Clintonin joukkojen välillä. Taistelu alkoi Washingtonin hyökätessä Clintonin vetäytyviä joukkoja vastaan. Taistelu päättyi ratkaisemattomana, mutta se toi ajan mittaan etua siirtokunnille.
Vaeltajat (heimo)
Vaeltajat (Emmelichthyidae) on ahvenkaloihin kuuluva kalaheimo. Heimon lajeja tavataan kaikista valtameristä lämpimistä vesistä.
Vaeltajien heimoon kuuluu 15 lajia, jotka jaetaan kolmeen sukuun. Ruumiinrakenteeltaan ne ovat pitkulaisia ja kasvavat suurimmillaan noin 50 cm pitkiksi. Selkäevä on yhtenäinen tai selkäevien välissä voi olla yksittäisiä piikkejä. Pyrstöevä on kaloilla haarautunut. Vaeltajalajit kykenevät työntämään leukojaan eteenpäin ja näin suurentamaan suunsa. Suussa ei ole hampaita tai vain muutama kartiomainen hammas. Suomut ovat keskikokoiset ja väriltään punertavat, yleensä tummemmat selässä kuin vatsassa. Vaeltajien evät ovat väriltään valkoiset tai punertavat.
Vaeltajia tavataan Atlantin itäosista, Tyyneltämereltä ja Karibianmereltä. Ne ovat kaloja, jotka elävät lämpimissä tai lämpimän lauhkeissa vesissä yleensä mannerjalustojen lähistöllä. Aikuiset kalat liikkuvat parvissa lähellä pohjaa useimmiten 50–400 metrin syvyydessä. Nuoret kalat liikkuvat varsinkin yöllä lähempänä merenpintaa.Vaeltajat syövät eläinplanktonia. Lajeja saadaan sivusaaliina kalastettaessa trooleilla ja niiden liha on hyvänmakuista.
Abdelaziz Barrada
Abdelaziz ”Abdel” Barrada (s. 19. kesäkuuta 1989 Provins, Ranska) on marokkolainen jalkapalloilija, joka edustaa qatarilaista Al Rayyania. Hän on pelipaikaltaan keskikenttäpelaaja.
Barradan ensimmäinen seurajoukkue aikuisten sarjatasoilla oli Ranskan CFA:n US Sénart-Moissy kaudella 2006–2007. Seuraavaksi kaudeksi hän siirtyi samalla sarjatasolla pelanneeseen Paris Saint-Germainin reservijoukkueeseen, jota hän edusti kolmen kauden ajan.
Vuonna 2010 Barrada siirtyi espanjalaiseen Getafeen. Kauden 2010–2011 hän vietti seuran reservijoukkueessa, joka pelasi ensimmäistä kertaa historiassaan Espanjan kolmanneksi korkeimmalla sarjatasolla Segunda División B:ssä. Hän nousi Getafen edustusjoukkueeseen kaudeksi 2011–2012 ja debytoi korkeimmalla sarjatasolla Primera Divisiónissa 28. elokuuta 2011 ottelussa Levantea vastaan.
Maajoukkuetasolla Barrada on osallistunut vuoden 2012 olympialaisten karsintoihin Marokon alle 23-vuotiaiden joukkueen mukana.
29. helmikuuta 2012 Barrada pelasi ensimmäisen maaottelunsa Marokon paidassa harjoitusottelussa Burkina Fasoa vastaan. Hän teki avausmaalinsa Marokon paidassa 13. lokakuuta 2012 Afrikan-mestaruuskisojen karsintaottelussa Mozambikia vastaan.
José Trinidad Medel Pérez
José Trinidad Medel Pérez (3. kesäkuuta 1928 – 11. syyskuuta 2017) oli meksikolainen roomalaiskatolinen arkkipiispa. Hänet vihittiin papiksi Puebla de los Angeles, Pueblan hiippakuntaan 15. tammikuuta 1955 ja nimitettiin Tulan hiippakunnan piispaksi 22. toukokuuta 1986. Piispaksi vihkiminen seurasi 12. heinäkuuta. Pääkonsekraattorina toimi Girolamo Prigione, jota avustivat Rosendo Huesca Pacheco ja Ricardo Guízar Díaz.
Medel Pérez sai 4. maaliskuuta 1993 nimityksen Durangon arkkihiippakunnan arkkipiispaksi, jona hän toimi, kunnes erosi tehtävistään 5. kesäkuuta 2002.